Russere i Norge aksjonerer mot Putin: – Det er eneste måte å protestere på
Både i Oslo og Kirkenes står russere i kø søndag – mange i protest mot president Putin. Russiske Olga (47) bor i Kirkenes og er en av deltagerne i aksjonen som kalles «klokken 12 mot Putin».  Olga boikotter valget av Putin, men det betyr slett ikke at hun sitter hjemme i sofaen. Hun har stilt seg opp rett over gaten til generalkonsulatet helt nordøst i Norge, på stedet som nå er blitt en minneplass for den avdøde opposisjonslederen Aleksej Navalnyj. – Jeg vil ikke delta i det som er et valg uten valg. Men jeg vil gjerne vise min mening om det, sier Olga til VG. Hun ønsker ikke å oppgi etternavnet sitt av hensyn til familie i Russland. VG møter også folk utenfor den russiske ambassaden i Oslo. Blant disse sier en at hun var der klokken 12 for å protestere mot Vladimir Putin. – Dette er den eneste måten å protestere på. Kvinnen, som vil være anonym, tror noen også skal stemme på Putin. – Hvorfor er det viktig å protestere? – Fordi jeg føler jeg ikke har noen rettigheter, svarer hun. Stille protest Søndag skrev VG om andre russere som la igjen stemmesedler med skjellsord om Vladimir Putin i stemmelokalene: «Morder, du vil aldri vinne. Ære til Ukraina!!!» Til VG sier Olga at hun møtte opp for å vise at hun bryr seg om det som skjer i Russland. – Jeg vil vise solidaritet med de som er i Russland og som vil stoppe krigen i Ukraina. Både Aleksej Navalnyj, mens hans levde, og enken Julia Navalnaja, etter hans død, har bedt russere vise sin misnøye mot presidenten på en forholdsvis enkel måte: Møte opp på valglokalene akkurat klokken 12 søndag. De fleste av de drøyt 20.000 russerne i Norge bruker ambassaden i Oslo som valglokale. Også dit kommer det russere som vil støtte opp om protestaksjonen.  – På stemmeseddelen skriver jeg bare et skjellsord. Putin har allerede sittet ut sin lovlige tid i presidentstolen, og ingen bør anerkjenne valgresultatet, ei heller grunnlovsendringene. Det eneste stedet Putin burde sitte er i Haag-tribunalet! skriver en stemmeberettiget russer i 40-årene som ønsker å forbli anonym, til VG.  Vladimir Putin (71) har enten vært president eller statsminister sammenhengende siden 1999. Tre kandidater stiller mot han, uten at de antas å ha særlig gode vinnersjanser. Risikerer straff Denne helgen har flere uavhengige medier, som Meduza og Garri Kasparovs nyhetsside, skrevet om forsøk på å stoppe folk fra å aksjonere. Ifølge dem skal det trues med straff.  Meduza siterer en advarsel fra påtalemyndigheten i Moskva om at det er ulovlig å delta i «uautoriserte masseoffentlige arrangementer ... med sikte på å bryte valglovgivningen».  Folk kan bli gjort ansvarlige i henhold til artikkel 141 i den russiske straffeloven – der maksimal straff er fem års fengsel, skriver Meduza. Inna Sangadzhieva i Helsingforskomiteen bekrefter opplysningene. – Det har kommet flere meldinger om dette de siste dagene. Poenget er å stoppe at det skjer. Regimet prøver å hindre Navalnyj-markeringen, sier hun til VG. – Vet russere flest at dette skjer – med tanke på at Navalnyj ikke nevnes i de statlige mediene? – En meningsmåling viser at 24 prosent av russere har fått med seg at dette skal skje. Det er ganske mange når vi tenker på at det ikke kommer frem i de store russiske mediene.  Bekymret for familie Politiet både i Oslo og Kirkenes bekrefter til VG at de er i beredskap og har kort responstid ved behov. Den 40 år gamle russeren som stemmer i Oslo sier til VG at han ikke er redd for represalier etter å ha støttet valgprotesten.  – Takk Gud for at jeg ikke er i Moskva. Jeg er ikke bekymret for meg selv, men for min familie i Russland, skriver mannen i 40-årene til VG. VG har kontaktet Russlands ambassade med spørsmål om hvorvidt protester under valget tillates. De skriver:  «Det er norske lover som virker opp til ambassadeinngangen, mens på valglokalet ved utenriksstasjonen er det den russiske valglovgivningen som gjelder.
Det viktigste på valgdagen er at det er agitasjonsforbud. Det finnes klare avtaler med politiet om fremgangsmåten dersom det blir noe hærverk. Dette tas hånd om av ambassadens sikkerhetstjeneste og norsk politi» Valglokalene stenger søndag kveld kl. 19 norsk tid. Resultatet forventes kjent mandag. Alt tyder på at president Vladimir Putin (71) blir gjenvalgt for en ny periode på seks år.
Russere i Kirkenes og Oslo deltar i aksjonen «klokken 12 mot Putin» Aksjonen skjer ved russiske valglokaler over hele verden søndag klokken 12. Russiske opposisjonelle risikerer straff for en slik aksjon. Norsk politi er i beredskap i både Oslo og Kirkenes for å sikre valglokalene.